
ARIUS, 2147

– Hun har vært død i minst tre uker, meldte comboten ordløst.

– Er man først død, varer det gjerne en stund, svarte Arius. Han sto bøyd over det gapende hullet i brystet og gransket sårkanten inngående.

Isabella Kiliç var den minst blodfulle kvinnen Arius hadde opplevd. Knusktørre hornhinner stirret blast på ham fra himmelsengen. Det var ikke en dråpe blod på lakenet, og ikke den minste antydning til urinlekkasje eller avføring. Huden var sprukken og stiv, strukket stramt over knoklene som på en mumie. Selv ikke rundt krateret øverst i mageregionen, vidåpent inn til ryggsøylen, var det tegn til kroppsvæsker. Bare de magre kinnene viste salte avleiringer etter tårer.

Det sirkulære hullet hadde en diameter på omkring fire centimeter, og skar tvers igjennom restene av en innskrumpet magesekk, nedre del av den inntørkede leveren og det meste av det som hadde vært en bukspyttkjertel. Ytterst var snittet rent, som om det var skåret med en kirurgisk laser, mens bukhinnerestene bakenfor var rufsete slintrer, som om laseren ikke hadde nådd helt inn, og den eller de som hadde laget åpningen i kroppen, hadde røsket ut de siste delene av innvollene.

– Var det inngrepet som drepte henne, Whatt?

– Neppe, svarte comboten, fremdeles over Nannynettet. – Snittet ville ikke sett så rent ut hvis hun ikke hadde vært fullstendig dehydrert. Hun må ha vært død lenge før inngrepet.

– Hvor lenge før?

– Anslagsvis tre uker. Men snittet er nylig.

– Hva kan hensikten ha vært?

– Arkivet har ingen ting å sammenligne med. Men hvis målet var den tolvte brystvirvelen, kan jeg ikke forstå annet enn at det hadde vært mer hensiktsmessig å gå inn fra ryggsiden.

Arius sank ned i et plastisk møbel omgitt av en nanosky som kunne kommanderes til å utføre ulike former for massasje. Han sjekket stolens logg, men den viste ingen forekomster av ryggmassasje. Isabella hadde åpenbart ikke hatt behov for annet enn muskelavspenning. Selv intimmassasje hadde bare en frekvens på et par tilfeller i måneden, siste gang for to måneder siden. Hadde hun fått en elsker, eller hadde hun blitt utsatt for hendelser som var så prekære at de hadde stilt erotiske behov i andre rekke?

Interiøret for øvrig var preget av en skrikende mangel på smak. Praktiske nødvendigheter som næringskonsoll og avtrede var pyntet med gammeldagse Vologda-kniplinger, hjertemønstrede skjermer og virtuelle kosedyr. Det var som om hun ikke hadde levd i 2147 i det hele tatt. Arius tok seg selv i å tenke at Isabella Kiliç ikke hadde gått glipp av så mye ved å gå ut av tiden, men det var nå en gang ikke opp til ham å vurdere. Som kriminalutreder primis i ordensvernet var det hans plikt å komme til klarhet i hvordan Isabella Kiliç hadde møtt sin ende, og om noen skulle stilles til ansvar for dødsfallet. Så langt han kunne bedømme, gjensto det et langt arbeid.

– Ingen dør uten videre av dehydrering. Jeg skjønner ikke hvorfor hun ikke simpelthen har tappet seg en kyvette fra konsollen? Vann, fruktsaft, potetøl, hva som helst? For konsollen virker, gjør den ikke?

– Konsollen fungerer som den skal, svarte Whatt.

– Og så er det innbruddet. Adkomsten er brutt opp. Hvorfor har noen tvunget seg inn i biodomen for å gjennomhulle et mumifisert lik?

– Arkivet har ingen informasjon om tilsvarende tilfeller.

Whatt var en combot av siste modell. Alle kriminalutredere hadde sin tilordnede combot med fagekspertise på sporavlesning, inkludert medisinsk diagnostisering, mineralogi og genetisk analyse, og dessuten privilegert Nanny-tilgang til alle Heksagonias arkiver. Den uunnselige fremtoningen kunne villede mange, men de som kjente combotene, visste at de kubiske formen inneholdt vel så mange kombinerte kvaliteter som de mer populære antropomorfe botene.

Arius kunne ikke ønske seg noen bedre støttefunksjon enn Whatt. Og Whatt var etter offentlig autorisasjon tilordnet kriminalutreder primis Arius Blix i den grad at den ikke vek fra hans side uten etter ettertrykkelig ordre fra Arius selv. Whatts innebyggede levitron lot den sveve overalt innenfor en radius av tretti kilometer fra Arius.

– Hun har altså ligget i biodomen sin og tørket i hjel, sa Arius til seg selv. – Og etter tre uker har noen brutt seg inn for å lage et hull i henne. Men det er noe jeg ikke skjønner, Whatt. Luftfuktigheten i leiligheten er normal. Hvorfor har ikke liket mugnet eller råtnet før det tørket inn?

– Kanskje det ikke var her hun døde?

– Men innbruddet? Skjedde det før Isabella døde? Hun kan kanskje ha blitt bortført til et ukjent sted og lagt til tørk der?

– Det er vanskelig å utelukke muligheten.

– Men hvorfor?

– Arkivet har ingen informasjon om tilsvarende tilfeller.

Arius sukket. Det nærmeste han kom en teori om dødsfallet, var at han hadde fått i fanget en grå kontorrotte som hadde blitt offer for en eller annen vanvittig kult med tilgang til en materialtørke. Denne saken ville ta lang tid. Han måtte kartlegge Isabellas kontakter, bevegelser, interesser og vaner. Selv med full medvirkning fra overvåkingen ville oppdraget ta mange måneverv.

Greit nok. Arius var på fast lønn.

– Forsegl åstedet, nannyet han til Whatt, – og gi meg de tekniske analysene når de er klare. Når du er ferdig, kan du ta ladning. Jeg må klarne tankene.

Det var Leonidas selv som tok imot Arius. Voluptariaen trengte i og for seg ingen bemanning, men forretningsideen var at vannhullet kunne by på et vertskap fullt av personlig empati. Vennskapelig heten var så reell som følelser kan bli, for Leonidas var optimert med terapi utvidelser og det siste i kunstig sosial intelligens.

– Hustrig kveld, Arius, sa kyborgen. – Det går mot høst. Men kokvarm te er kanskje ikke tingen?

– Fullt batteri, Leon. Tre doble.

Leonidas kjørte den første kyvetten gjennom autoklaven før han iset den ned til sju grader. Selv om voluptariaen holdt en lav profil, visste han bedre enn å jukse med forskriftene. Og aldri med en stamkunde i ordensvernet.

– Høye skuldre? sa han. – Er registeret i minus?

– Hvor mange middager kan du spise, og hvor mange senger kan du sove i? Wampum er ikke så interessant.

– I så fall kjøper du bare feil ting, sa Leonidas muntert. – Skal jeg bestille en erobot?

– Har du noen nye bimboter å anbefale?

– Du vet bedre.

Fortroligheten mellom dem tålte en stillhet.

– Yarpazoğlu, sa Arius endelig. – Kjenner du sektoren?

Han tømte kyvetten og ga tegn til at han ville ha en til. – Lavblokker, tett i tett, ingen over førti etasjer. Pen sektor. Skikkelige folk, ikke velstående, men skikkelige. Kjellerne er fulle av friområder og lekeplasser.

– Høres litt kjedelig ut, da.

Arius smilte trist. – Til og med likene. Syttende etasje, i en attenkvadrats innerst i gangen. Stille, pyntelig og anonymt.

– Mye gjennomtrekk, kanskje? Yarpazoğlu er ikke dine drømmers mål.

– Stedet holder maska. Matroner med blåmerker og underarmsbrudd ryker rett på nødseraiet, og hvis de har tatt det store spranget, skrapes de opp fra gata før folk våkner.

– Seriøst, Arius. Skyld deg selv! Du er en smart fyr. Du kunne valgt et yrke på solsiden.

Arius så seg rundt i lokalet. Ved et hjørnebord satt to alderstegne damer hensunket i ayahuasca-rus. En gjeng omkranset av holografiske pitz-turneringssymboler skrålte oppstemt rundt en trelitersampulle potetøl. Litt bortenfor vaglet en enslig, uflidd mannsperson seg ved en forfriskningskonsoll mens han klamret seg til en halvspist kebab.

Arius gliste mot Leonidas. – Og du, da?

– Jeg er ikke smart.

– Du skjønner hva jeg mener. Istanbul har sett ran og drap og slavehandel i tusenvis av år. Noen trodde at dritten skulle bli igjen i bakgatene i gamlebyen, men den har fulgt med hit. De kaller det verdens teknologisentrum, men vi har fått med oss det verste av det gamle. Overalt, hver dag, grusomheter verre enn hos barbarene i urantikken.

– Ta en til, Arius, så ser du lysere på det.

Arius møtte blikket hans. – Det var ikke meningen å ta det ut på deg. Noen ganger bare ...

– Det er det jeg er her for.

– Jeg burde vite bedre.

– Slapp av.

Han rakte Arius en ny drink og fikk et lakonisk smil tilbake.

– Vikingene, for eksempel, sa Arius. – De var her for tusen år siden. Har du hørt om blodørn? Vet du hva det betyr å riste blodørn på noen? Vikingene hogg ribbeina løs fra ryggsøylen på fiendene sine og trakk lungene ut som vinger på ryggen.

– Og noe enda verre skjer jevnlig i Yarpazoğlu? Du pleide å like den blonde bimboten ...

Arius svarte ikke.

– Men disse ørnene dine, da. De var kanskje ikke særlig flyvedyktige?

– Ingen vil bli i Yarpazoğlu, sa Arius endelig. – Selvfølgelig ble hun ikke bortført. Spørsmålet er hva hun ville på et tørkeloft.

Leonidas så spørrende på ham, men fikk bare et smil tilbake. – Jeg må tidlig opp i morgen, sa Arius.

Han gikk og lot drinken stå.




ASPERITA, 2470

Endelig ble det lys i vinduet. Silhuetten av mannen i nabodomen kom til syne mot det gulgrønne teppemønstret på veggen. Heller ikke denne morgenen forsynte han seg fra næringskonsollen, men ble sittende med bøyd hode som i skuffelse over at han også denne natten hadde blitt ignorert av døden og hadde blitt tvunget til å forberede seg på en ny dag.

Han var helt naken. Endelig tappet han en karaffel med honninggul væske som han tok med seg inn i det tilstøtende rommet. Det hadde store vinduer som ville gi rikelig med sol når lyset snart sildret inn over horisonten, så hun kunne nesten ikke unngå å se hva han foretok seg. Som alle andre dager begynte han å vandre naken rundt, tilsynelatende planløst, mens han målte opp tenkte formasjoner i luften med armene.

Hun hadde bare så vidt hilst på ham, men visste at han het Rindu Dendam. Han var gyllen i huden, slank og atletisk bygd, med en stri såte av svart hår som strittet til alle kanter. Selve ansiktet var hårløst. Antagelig hadde han naturlig dårlig skjeggvekst, som mange andre menn av sørøstasiatisk opprinnelse. Hun likte synet av ham og hadde gjort det til en del av frokostritualet å se den nakne, muskuløse kroppen arbeide seg ut av søvnen med små og store fakter bak vinduet på den andre siden av bærbuskene.

Selve rommet var umøblert, med unntak av et lite bord og et basseng hvor han pleide å hvile et par kilosek midt på dagen. Da hadde han ofte fastlagt strukturen på en virtuell konstruksjon som svevde midt i atelieret, klar til å justeres, utvides og detaljeres når han var klar for neste økt. De kunstferdige virtuelle installasjonene hans kunne være objekter beregnet på å bli betraktet fra avstand, eller de kunne innby til deltagende observasjon. Mange av objektene var det mulig å bevege seg inn i, slik at strukturene kunne oppleves med alle sanser: synsinntrykk i hele spekteret fra røntgen til mikrobølger, retningsstyrt lyd opptil 30 000 hertz, eksplosjoner av smak og lukt i alle variasjoner, i tillegg til rytmiske magnetiske pulser – alt orkestrert i en sanselig symfoni.

Hun undret seg av og til på hvordan de ikke-optimerte menneskene i reservatene oppfattet virkeligheten omkring seg. De måtte leve i en ganske blass og kjedelig verden. Noen ganger ønsket hun også at hun kunne være til stede i atelieret sammen med kunstneren. Den personlige utstrålingen fra mannen selv måtte gjøre opplevelsen av verket enda sterkere.

Et svakt dunk utenifra forstyrret tankerekken. Inne i atelieret så Rindu Dendam også opp. Han gikk ut på terrassen og så seg rundt. Som alle boligene i området var domen integrert i landskapet og utformet med en stor, frodig hage. Det var ikke behov for en stor befolkning av antropotekter, så boområdene i Makropolis var anlagt med store, pastorale tomter og mye organisk vegetasjon.

Den nakne mannen gikk frem og tilbake i villniset utenfor vinduet og stirret mot bakken. Hagen var like viltvoksende som hårmanken hans, så det tok en stund før han fant det han lette etter. Han løftet opp en livløs fugl og bar den forsiktig inn. Asperita ble stående litt for å se om fuglen livnet til, men Rindu Dendam viste seg ikke innenfor vinduene igjen, så hun vendte tilbake til sine egne gjøremål.

Asperita var også naken.

Hun hadde vage erindringer om gamle antropotekter som hadde ristet på hodet over den nye trenden ungdommen kastet seg på for omtrent nitti solomløp siden, men decenniene hadde gitt henne rett. Det hadde vært en ekte frigjøringsrevolusjon. I en verden dominert av maskinelle intelligenser hadde det vært viktig å dyrke sin egenart som organiske intelligensvesener. Hvordan skulle de ellers rettferdiggjøre sin eksistens som annet enn kuriøse fortidslevninger i et reservat? Antropotektenes samfunnsnytte var avhengig av at de kunne tilføre samfunnet noe annet enn botene. De kunne ikke fornekte sitt biologiske særpreg, de måtte dyrke det, fremheve sin kroppslighet, sine formålsløse erotiske drifter og de sporene som måtte være igjen av urmenneskets irrasjonelle undiva.

Ikke til forkleinelse for botene, selvfølgelig. De var også en del av naturen, for uansett hvilke retninger evolusjonen tar, er resultatet nødvendigvis et stadium i en naturlig utvikling. At mennesker skapte boter, var en naturlig utvikling. At botene skapte boter som kunne utvikle nye boter, var også naturlig. Det kan ikke eksistere noe som ikke er en del av naturen.

Antropotekter og boter var forskjellige, men likeverdige. Selv om antropotektene var i mindretall, var Avatariatets erklærte holdning at antropotektenes sammensatte, og fra tid til annen følelsesstyrte virkelighetsforståelse, utfylte botenes tilnærming til verden på en måte som alle i solsystemet nøt godt av.

For å utføre sine embetsplikter måtte Asperita iføre seg en sután som viste hvilken yrkesstatus hun hadde. Den var litt kortere enn augurenes kaftaner, signalrød med diagonale striper i grønt og gull, men i et ledig snitt som ikke fortegnet kroppsformen hennes. Å føle skam for å representere et naturlig mangfold var et forlengst tilbakelagt stadium. De levde da i 2470, ikke i en middelalderkultur forpestet av kosmetisk genterapi som fikk alle til å se like ut!

Hun betraktet refleksjonen sin i vinduet mot nabodomen. Tro om Rindu Dendam smugkikket på henne med samme interesse som hun så på ham?

Selv om Asperita mente at hun ikke hadde kunstneriske talenter, var hun levende opptatt av kunst. Slik sett hadde hun antagelig mye felles med naboen. Evnen til å forstå kunst hadde vært viktig for henne i jobbsammenheng også. Det var faktisk noe av det som gjorde at en bot ikke var egnet for visitør-oppgaver.

Det hadde vært gjort eksperimenter med teleportasjonsteknologi så tidlig som for tre sekler siden, og i pionertiden vrimlet det av driftige pirater som sendte varer på kryss og tvers i solsystemet. Skanningen på avsenderstedet var ofte ufullstendig, og råvare basen hos mottageren var ofte så mangelfull at de gjenstandene som ble gjenskapt på ankomststedet, var ubrukelige. Avatariatet hadde svart med å innføre streng kvalitetskontroll, men skjønte raskt at den økte kvaliteten på varene også førte til nye problemer.

Fullt brukbare versjoner av våpen som var underlagt strenge restriksjoner, kunne for eksempel dukke opp i hendene på opprørsbevegelser på Mars. Fremmede arter dukket opp i biotoper der de raserte det opprinnelige økosystemet. Og originale kunstverk fikk kopier som ikke lot seg skjelne fra det opprinnelige verket.

Uten menneskelig skjønn og kombinasjonsevne ville det ikke være mulig å ta stilling til slike teleportasjonssøknader, enten det handlet om å håndheve forbud eller om å fastsette korrekt aksise beløp for teleportasjoner i gråsonene mellom gebyrreglementets kategorier. Deler av jobben var kanskje på grensen til noe som kunne vært utført av en automat, men ofte var det nødvendig å tenke utenfor de omsøkte kategoriene.

Det kunne for eksempel dreie seg om tilsynelatende uskyldige substanser, som kunne kombineres til en potent gift. Det kunne være en mottager som prøvde å jukse seg til evig liv ved å importere en avatar som var til forveksling lik en antropomorf bot. Eller det kunne være et kunstverk, demontert og eksportert som trivielle bruksgjenstander. I det siste tilfellet var det bare Asperitas antropotektiske ekspertblikk som kunne oppdage at gjenstandene ville utgjøre et kunstverk når de ble satt sammen igjen i en museumskontekst på bestemmelsesstedet.

Hun var stolt av de menneskelige kvalitetene som hadde gjort at hun endelig, for en måned siden, hadde nådd målet om å bli overvisitør. Hvis noen kalte henne for en simpel toller, var uforstanden deres problem, ikke hennes.

Asperita kastet et langt blikk over mot nabodomen. Hun var seg naturligvis bevisst at fascinasjonen for Rindu Dendam ikke bare handlet om kunstneren, men at hun også var nysgjerrig på mennesket. Og at hun definitivt var tiltrukket av mannen.

Selv om det var et halvt millennium siden erotikken hadde mistet sin betydning for slektenes gang, hadde kjønnsdriften ennå ikke forsvunnet ved naturlig seleksjon. Om noe, hadde den moderne Antropomeliors dyrking av ikke-botisk, dyrisk kroppslighet gjort den til en viktigere del av tilværelsen. Erotikken var ikke lenger offer for all den ulykkelige kjærligheten og all den smertefulle sjalusien som i antikken hadde holdt to foreldre sammen om barneoppdragelsen, men var en lystbetont fritidsaktivitet. Forplantningen var for lengst overtatt av yngelverkenes kunstige livmorer, og oppveksten var kontrol lert av profesjonelle antroboter.

Ytterliggående kroppsdyrkere hadde riktignok gjort det til en trend å oppleve en ekte graviditet, selv om – eller kanskje mest fordi? – det ble ansett som medisinsk uforsvarlig og var uttrykkelig forbudt av kommisæren for dyrehelse. Myndighetene anbefalte at man heller sørget for å tilfredsstille trangen til forhøyet sanselighet gjennom idrett og gastronomi.

Dette var i tråd med den filosofien som hadde skapt landlige boområder med lys, luft og velpleid natur. Den beste måten å være i kontakt med det ekte, opprinnelige livet var å gi seg i kast med praktiske sysler. Å røkte bier, for eksempel, i stedet for å bestille honning fra næringskonsollen. Ikke bare ga hagestell, gensløyd og hjemmebrygget øl mestringsfølelse og ro i sinnet, det var alt sammen manifestasjoner av at det som ga livet mening, til sjuende og sist var en sum av praktiske trivialiteter.

Som middelalderpoeten Teddy Avinoam uttrykte det i sitt hyllingsdikt til det ufattbare kosmos: «Jeg er trærne, du er meg, korn på stjernestøvets vei.»

Asperita var litt frustrert over at hun ikke hadde funnet en fritidsaktivitet som appellerte til henne. For tiden forsøkte hun intenst å brodere duker, men det endte gjerne med at hun bare ble sittende og dagdrømme. Ikke sjelden var det Rindu Dendams nakne kropp hun så for seg.

I en gammel overlevering av «Teddy Avinoams rim og regler» hadde hun funnet et muntert erotisk dikt.

VÅR

Alle snupper skyter knopper

Faste bryster, løse topper

Pupper tyter fram som sopper

Nyter sol og danser, hopper

Unge okser glor og stopper

Brunst i blikket, brune kropper

Bukser fylt av sukkertopper

Popcornknopper før de popper

Jentelus og guttelopper

Rir hverandre i galopper

Fri for tøyler, truser, stropper

Fri fra rusen, så; og stopper

Ikke flere høye kjepper

Ikke flere våte lepper

Hender knepper kapper, depper

Nakne klipper, tomme tepper

Følelsen av tomme tepper var noe Asperita kunne identifisere seg med. Hun visste naturligvis at hun var privilegert som bare kunne leve i øyeblikket og føle på sol og vind og erotikk, men hun klarte ikke helt å kvitte seg med fornemmelsen av at hun manglet noe.

Med et siste blikk over bærbuskene gjorde hun seg klar til å forlate domen. Rindu Dendam var fremdeles ikke å se i atelieret, men i en skål på bordet lå den uheldige fuglen. Den lå helt livløs, plassert midt i solsteken, etter alt å dømme ugjenkallelig død. Han var nå en raring også, som ikke bare hadde kastet den.




CHROLS BERETNING

Selv om tilværelsen i sumpen kunne virke ensformig, hadde jeg aldri ønsket meg noe annet. Når tiden kommer, tenkte jeg, er det bedre å oppløses i det evige kretsløpet på et sted jeg er fortrolig med, og som er fortrolig med meg. Men ingen kan motsette seg Xht, så da det kom til stykket, kunne jeg ikke bli på Xhtaractot.

«Jeg hadde aldri ønsket» og «jeg kunne ikke», sier jeg, men ordet «jeg» er et begrep jeg i utgangspunktet har hatt problemer med å forstå. «Jeg tenker, altså er jeg», heter det i et av dine overleverte skrifter, så for din kultur faller det åpenbart naturlig å betrakte «jeg» som en forutsetning for bevissthet.

Men hva er bevissthet? Har du tenkt på det? Er det først og fremst selvopptatthet?

Den høyeste form for bevissthet som Xht kjenner, er den meditative ekstasen, en tilstand av samhørighet med alle levende enheter, xhat, xhet, xhit og xhot, der motsetningene mellom dem er utvisket. Den meditative ekstasen er nødvendig for å forstå den ytre verden, for verden må først sanses av en levende enhet, og deretter løper inntrykkene sammen i Xhts forestilling om altets natur. Denne felles bevisstheten lever i xhat, xhet, xhit og xhot, men tilhører ingen. Bevissthet er en prosess, det du kanskje ville kalle et epistemisk rom, som kan gi opphav til oppfatninger både om verden og – åpenbart! – en oppfatning om at det fins et «jeg» i verden.

Årsaken til at du har en oppfatning om et særskilt «jeg», har jeg spekulert mye på, og jeg har kommet til at det kan ha å gjøre med hvordan arten din har utviklet seg, det vil si gjennom den evige rivali seringen om å pare seg. Utvelgelsen av de arveanleggene som skal videreføre og forbedre artene skjer ved en aggressiv konkurranse mellom alle levende spesimen. Da er det forståelig at det kan være et fortrinn for det enkelte spesimen at det har en illusjon om sin egen unike egnethet, og derfor er tjent med å tro at bevissthet er noe som har oppstått fra dets egen sansing av verden, løsrevet fra erfaringene til alle andre. Men jeg håper du begynner å forstå at bevisstheten er mye større enn summen av enkeltdelene.

Utviklingen av livet på Xhtaractot har helt fra starten fulgt et annet spor. For lenge siden – du ville vel måle tiden i hundrer av millioner år – oppsto xhat, xhet, xhit og xhot under de samme forholdene, men uavhengig av hverandre, skilt av fjellryggene som isolerer hvert av de fire havene langs livsranden. Det er verdener av dyprøde skygger på en smal stripe mellom den kokende siden av Xhtaractot, som alltid vender mot sola, og den dypfrosne, mørke baksiden.

En livsform, xhat, levde mest av mineraler og åtsler i dypet av Xhatra, det er de som tar de tyngste jobbene nå. Medsols for dem oppsto xhot, betvingerne av flyvende immin, og medsols for dem igjen, xhit, pleierne, som ernærte seg på det røde sollyset og vekselvis var fargeløse og svarte. Og til sist xhet, det som skulle bli mitt kjønn; det var de som først forlot havet, forserte fjellene på lemmer de hadde dyrket på sine egne kropper, og som lot seg forene med xhat.

Selv om havene var forskjellige, var elementene som de fire kjønnene oppsto av like, så urformene assimilerte seg i hverandre, en etter en, i stadig mer likeartede mønstre. Etter utallige forsøk på å finne koblingspunktene mellom de fires distinkte vuggegaver, skjedde til sist Den store oppvåkningen, da Xht oppsto som en forening av fire genetiske reservoarer, evig foranderlig og alltid lik seg selv.

Det ene solomløpet fulgte det andre i tusenvis av generasjoner. Xht vokste i bevissthet og ferdigheter, til Xht behersket hele livsranden og lærte seg å utnytte ressursene langt inn i både den hete og den frosne sonen, men ettersom forskerne kunne fortelle at sola hadde blitt rødere enn i tidligere tider, og at livsranden umerkelig ble knappet inn på av mørket, sto det til sist klart for Xht at Xht måtte utvandre fra Xhtaractot eller bli på sin fødeplanet og se sola slukne.

Jeg har ikke alltid vært xhet; jeg ble klekket som xhat og spesialiserte meg på metallurgi. Men jeg hadde et talent for å administrere og planlegge, så jeg ble omvalgt til et annet kjønn. Totusen ett hundre og syttifem solomløp inn i min første åttetusen-omløps syklus ble jeg xhet, og at jeg hadde denne doble bakgrunnen, var uten tvil en viktig grunn til at jeg ble anmodet om å stille meg til disposisjon for ekspedisjonen.

Jeg kjenner undringen din, men jeg er ikke så gammel som du tror. Et solomløp på Xhtaractot tar bare fire hundre og trettito kilosekunder, det vil si omtrent den tiden det tar jordkulen å rotere rundt seg selv fem ganger. Det er nettopp nærheten til den døende dvergstjernen vår som er grunnen til at den solvendte siden er så brennhet, samtidig som den mørke siden er kald som verdensaltet.

En annen konsekvens av at Xhtaractot alltid har den samme siden vendt mot sola, er at det alltid er et rødt skumringslys i livsranden. Hele besetningen lurte på hvordan det ville bli å venne seg til skiftningene mellom lys og mørke på planeten som var målet for ekspedisjonen, «spinneren», som den ble kalt. Xht var også usikker på hvordan organismene ville takle den hyppige vekslingen mellom kulde og varme, men heldigvis viste det seg at havtemperaturen på planeten dempet den effekten betydelig.

For min egen del ble jeg forstemt da jeg fikk forespørselen om å melde meg til tjeneste, for jeg ønsket ikke å forlate alt som var kjent og kjært i sumpen. Det gikk så langt at jeg vurderte å motsette meg anmodningen fra Xht. Når det kom til stykket, ville jo ikke sola vår slukne før lenge, lenge etter at jeg hadde gått tilbake til kretsløpet og tallrike nye generasjoner hadde kommet og gått, så det var urimelig å tenke seg at Xhts overlevelse skulle være avhengig av mitt offer. Jeg rådførte meg med Nott, en xhot jeg hadde kjent siden før vi tok våre første skritt på land.

Nott Xhot var entusiastisk. Formidlet med dine begreper og ditt språk var reaksjonen noe slikt som: – For en absurd flaks! Skulle ønske det var meg!

Jeg svarte omtrent slik: – Jeg skulle også ønske det var deg, selv om jeg vet at jeg ville ha savnet deg noe vanvittig.

– Nå må du pusse solreseptorene dine, Chrol Xhet! Du har fått en enestående sjanse til å slippe bort fra gruvegangene under isbreene og ildlandet. I stedet er du på vei til en drømmeverden der ingen Xht før har kjent vind og vann rundt valkene! Du kan utforske et uendelig land av mild sol, vann og vind som du bare har kunnet ane eksistensen av i dine mest avsindige drømmer!

– Alt tyder på at det er liv på planeten. Ingen vet hvilke farer som venter.

– Det som er oppdaget, er bare store stabler av stein som må være en slags reir eller bol for vesener som lever oppå bakken. Det er ingen tegn til at de har mer avanserte redskaper enn det de kan lage av skarpe steiner og døde stasjonære livsformer. De utgjør ingen trussel for Xht.

– Det kan være mindre, giftige skapninger som har unngått detektorene.

– Hvis det skulle være et uløselig problem, kan Xht etablere bosetninger i sumpene eller i havet. Nesten tre fjerdedeler av planeten er dekket av vann. Tenk deg det! Fantastisk!

– Ingen vet hvilke farer som lurer i havet heller! ropte jeg, men Nott så bare overbærende på meg. Vi befant oss, som du skjønner, på samme sted, i min vanngrotte, så vi kunne kommunisere med lysglimt og lydbølger uten å gå veien om det store Xht i magnet osfæren.

– Steinreirbyggerne er nok barbarer som dreper og fortærer alt som lever, svarte Nott, – men ikke glem Xhts tekniske overlegenhet. Xht har fartøy som kan føre oss trygt gjennom isødet, langt inn i ildlandet, gjennom luft og vann og gjennom selve verdensaltet til andre planeter. Vi kan omforme livsmiljøet, tvinge selv de største immin under vår vilje og skape materie med nye egenskaper ved å manipulere atomstrukturen. Du engster deg unødig for disse firlemmede steinstablerne.

– Det kan hende. Men jeg vil uansett lide under savnet av deg og de omgivelsene som har gjort meg til den jeg er, og som jeg kjenner ut og inn.

– Det behøver ikke bli slik, sa Nott. – Aksepter oppdraget, så skal jeg også søke meg til ekspedisjonen, og så kan vi utforske den nye verdenen sammen. Hva sier du til det?

Nott Xhot og jeg var svært forskjellige. Mens jeg fant glede i vante og trygge omgivelser, fløt xhot over av eventyrlyst og oppdagertrang; det var et trekk xhot hadde arvet etter sine forfedre, immin-jegerne. I vår tid hadde Xht lagt immin under sin kontroll, og forvist dem til reservater i fjellene på den mørkeste siden av livsranden. Der holdt Nott Xhot og noen tusen andre xhot oppsyn med bestanden.

Immin var en av de få livsformene på Xhtaractot som var for aggressiv til å la seg assimilere i Xht. Immin svevde i den tette atmosfæren med lange, giftige tentakler, og i urgammel tid ble mange Xht offer for immins grådighet. I din verden ville du kanskje se en likhet med maneter, bortsett fra at immin er mye større, svever i atmosfæren og dreper uten nåde hvis de ikke holdes under kontroll.

– Vil du ikke savne fjellene og kollegaene dine? spurte jeg.

– Vi finner nye fjell å utforske, og skulle det gå så galt at noen av de enkle, lokale livsformene på spinneren prøver å true oss, blir det en enkel sak å tukte dem. Å være Xhts fortropp blir en privilegert nytelse. Tenk deg bare, et livsrom som omfatter en hel planet! Livsranden er historie; Xht kan boltre seg overalt! Med mindre spinneren skulle vise seg å huse noen utsøkte delikatesser, behøver vi ikke engang ta til oss lokale næringsstoffer, for planeten har en ung, gul sol som mangedobler effekten av fotosyntesen!

– Dette er en stor beslutning som jeg ikke kan ta uten en lang drøm, sa jeg. – La meg være alene i et halvt omløp nå, så skal jeg si deg hva jeg syns om dette.

Med det skiltes vi, og jeg lot meg synke dypt ned under vannspeilet i mitt nederste kammer, hvor jeg gikk inn i en dyp meditasjon over den plassen som tilkom meg i Xht, og den plassen som tilkom Xht i meg, og jeg fant at Xht og jeg var ett, og at Xhts vilje var min.

Nott Xhot hadde allerede skjønt at jeg kom til å akseptere det Xht hadde bestemt, så da jeg snakket med xhot igjen, kunne Nott gledesstrålende fortelle meg at xhot hadde fått aksept for å bli med på ferden til spinneren.

Etter grundige forberedelser gjennom tre hundre og sju solomløp gikk Nott Xhot og jeg ombord på stjerneskipet. Vi ble lagt i en kunstig drømmetidsdvale, for den tiden den lange reisen ville ta, var to hundre og nittien tusen ganger tiden det tok Xhtaractot å gjøre et omløp rundt sin sol. Så langt som Xht hadde utviklet stjerneskipene den gangen, var det den tiden det tok skipet å overvinne en distanse som lyset kan reise i løpet av bare tolv jordår.

